Teuzerezh Antrig

Teuzerezh Antrig a voe krouet e 1777 war Antrig, unan eus an teir enezenn stag ouzh kumun Antr (Liger-Atlantel) war al Liger. Kanolioù a veze produet eno da gentañ evit ar morlu roueel gall, ha kefluskerioù dre aezhenn adalek ar bloavezhioù 1820. Hiziv an deiz eo implijet gant ar strollad Naval Group, a brodu pezhioù evit mekanikerezh poulzañ nukleel al listri-spluj milourel gall.

 Istor 

 Orin 
Er XVII kantved e veze berniet koad evit sevel bagoù-brezel war an enezenn BLOYET Dominique, Naval Group. Indret : de la fonderie de canons à la propulsion nucléaire, Ouest-France, 11/10/2021 (lennet d'ar 06/10/2025). Da vare ren Loeiz XVI e voe divizet sevel eno un deuzerezh evit fardañ kanolioù morlu. Rouantelezh Bro-C'hall a gargas an teuzer saoz William Wilkinson, en doa ijinet teknikoù teuziñ nevez, da gas al labour-mañ da benn. Dibab a reas enzenn Antrig evit al labouradeg nevez abalamour d'al lec'h bezañ distro a-fed poblañs, met darempredet mat a-drugarez d'al Liger. Ar pradeier tro-dro a c'helle bezañ kempennet tachennoù-tennañ warne evit esaeañ ar pezhioù kanolierezh produet GIRANDIER S., L'établissement d'Indret des origines à 1914, Annales de Bretagne et des Pays de l'Ouest, Levrenn 100, Niverenn 3, pp. 357-378, war Persée (lennet d'ar 06/10/2025).

 Eus 1777 d'ar bloavezhioù 1810 
Boulc'het e voe produerezh ar c'hanolioù kentañ e miz Eost 1778. Anavezet e voe al lec'h evel ul labouradeg roueel en ur mod ofisiel e 1781. Annezioù evit ar vicherourien hag ur vagazenn boultr a voe savet etre 1781 ha 1786. Er memes koulz e voe divizet sevel un dalarerezh kanolioù nevez kaset en-dro gant mekanikerezhioù dre aezhenn.

D'ar c'hentañ a viz Brumaire er bloaz II e voe anvet François Demangeat evel rener nevez an deuzerezh. Er post-mañ e chomas betek 1815. E 1808 e oa war al lec'h 12 forn ha 4 zalarerezh, hag a brodue un 90 pezh-kanol bennak bep miz. Er bloavezh-se e voe gweladennet al labouradeg gant Napoleon I : strategel e oa al lec'h evit kaout an nerzh milourel da derriñ ar blokus lakaet e plas war vor gant Bro-Saoz.

 Emdroadur ar produerezh 
Adalek ar bloavezhioù 1820 e krogas ar morlu gall da glask sevel bagoù vapeur. E Antrig e voe boulc'het produiñ kouc'hoù bagoù ha kefluskerioù dre aezhenn adalek 1826. 19 bag vapeur a voe lañset alehont betek 1839. Dilezet e voe produerezh ar c'hanolioù tamm-ha-tamm adalek dibenn ar bloavezhioù 1810. A-hed an XIX kantved e voe produet mekanikoù dre aezhenn brasoc'h-brasañ, evit ar morlu dreist-holl, hag evit ar marc'had sivil ivez. Tro 1.000 den a laboure war al lec'h e dibenn ar c'hantved. Ur sindikad micherourien a voe aozet eno e 1897. 1.258 implijad a oa d'an 2 a viz Eost 1914, e deroù ar Brezel-bed Kentañ.

 Liamm diavaez 
  Lec'hienn bersonel an istorour Guy Gruais war an deuzerezh

 Pennadoù kar 
 Arsanailh an Oriant
 Arsanailh Brest
 Arsanailh Roazhon

 Levrlennadur 
  Gérard Gallerand, Indret, une si longue histoire : chronique historique d'un arsenal de la Marine, Coiffard, 2020, 194 p., ISBN 978-2-919339-67-9

 Daveennoù 

Rummad:Embregerezhioù savet e 1777
Rummad:Embregerezhioù Breizh
Rummad:Embregerezhioù armoù-tan
Rummad:Antr